Gwamnati ta kaddamar da aikin hanyar Abuja zuwa Kano
By Fassarar Abubakar Haruna | Publish Date: Jun 27 2018 8:18PM
Gwamnatin Tarayya ta kaddamar da aikin babbar hanyar Abuja zuwa Kaduna zuwa Zariya zuwa Kano a kan kudi Naira biliyan 155 da digo hudu.
Da yake jawabi yayin kaddamar da shirin jiya a garin Ciromawa da ke karamar hukumar Garun Malam a cikin jihar Kano, Ministan Wutar Lantarki da Ayyuka da Gidaje, Babatunde Raji Fashola ya ce majalisar kasa ta amince da sake gina babbar hanyar saboda muhimmanci da take da shi saboda kasancewarta hanyar da ta hada Arewa da yankin Kudu.
Ya bayyana cewa sake gina hanyar mai kilomita 375 da kamfanin Julius Berger zai yi ana sa ran gamawa a cikin watanni 36.
Fashola ya ce za a kasa aikin kashi uku inda ya ce “Babu dalilin dakatar da aikin saboda rashin kudi don shugaban kasa ya bamu tabbaci, aikin zai cigaba ba tsayawa har sai mun dawo nan mun kaddamar da shi”
Sarkin Kano, Muhammadu Sanusi na biyu ya yaba wa gwamnatin tarayya kan matakin da ta dauka na sake gina hanyar wacce direbobi da masu motocin kansu suka bayyana da “Tarkon Mutuwa” saboda lalacewar da ta yi.